3 หุ้น “น้ำตาล” บวก ตามราคาสินค้าโภคภัณฑ์-เล็งผลงานปี 65 สดใส
3 หุ้น “น้ำตาล” บวก ตามราคาสินค้าโภคภัณฑ์ในหมวด Soft commodities ที่ปรับตัวขึ้นทั่วโลก จากภาวะเงินเฟ้อ และคาดผลประกอบการของกลุ่มน้ำตาลปี 65 จะเติบโตดีกว่าปีก่อน
20 ม.ค. 2565

ผู้สื่อข่าวรายงานว่าวันนี้ (20 ม.ค. 2565) ณ เวลา 14:30 น. ราคาหุ้นในกลุ่มน้ำตาลปรับตัวขึ้น นำโดย บริษัท น้ำตาลขอนแก่น จำกัด (มหาชน) หรือ KSL อยู่ที่ระดับ 3.94 บาท เพิ่มขึ้น 0.12 บาท หรือ 3.14% โดยทำจุดสูงสุดที่ 3.98 บาท และทำจุดต่ำสุดที่ 3.86 บาท ด้วยมูลค่าการซื้อขาย 86.91 ล้านบาท
ขณะเดียวกันราคาหุ้น บริษัท น้ำตาลบุรีรัมย์ จำกัด (มหาชน) หรือ BRR อยู่ที่ระดับ 5.50 บาท เพิ่มขึ้น 0.05 บาท หรือ 0.92% โดยทำจุดสูงสุดที่ 5.55 บาท และทำจุดต่ำสุดที่ 5.45 บาท ด้วยมูลค่าการซื้อ 1.40 ล้านบาท
ส่วนราคาหุ้น บริษัท น้ำตาลครบุรี จำกัด (มหาชน) หรือ KBS อยู่ที่ระดับ 3.92 บาท เพิ่มขึ้น 0.04 บาท หรือ 1.03% โดยทำจุดสูงสุดที่ 3.94 บาท และทำจุดต่ำสุดที่ 3.90 บาท ด้วยมูลค่าการซื้อขาย 6.58 แสนบาท
นักวิเคราะห์หลักทรัพย์บล.คันทรี่ กรุ๊ป เปิดเผยว่า ราคาหุ้นกลุ่มน้ำตาลปรับตัวขึ้น คาดมาจาก 2 ปัจจัยหลักด้วยกัน คือ เป็นไปตามราคาสินค้าโภคภัณฑ์ในหมวด Soft commodities ที่ปรับตัวขึ้นทั่วโลก จากภาวะเงินเฟ้อ ขณะเดียวกันก็คาดว่าผลประกอบการของกลุ่มน้ำตาลปี 2565 จะเติบโตดีกว่าปีก่อน จากสามารถขายน้ำตาลได้ในราคาที่สูง เนื่องจากในปีที่ผ่านมาราคาน้ำตาลปรับตัวขึ้น ทำให้มีการล็อกราคาขายเอาไว้ รวมถึงคาดว่าปริมาณอ้อยเข้าหีบปีนี้ (ปี 2564/2565) จะเติบโต 30% มาอยู่ที่ 86 ล้านตัน จากปีก่อน (ปี 2563/2564) อยู่ที่ 67 ล้านตัน ส่งผลทำให้จะมีปริมาณการขายน้ำตาลเพิ่มขึ้นด้วย
อย่างไรก็ตามถือว่าปีนี้จะเป็นปีที่จะได้รับผลดีตรงนี้ค่อนข้างมาก ต่างจากปีก่อนที่ได้ราคาขาย แต่ไม่ได้เรื่องของปริมาณขาย ส่งผลดีต่อผลประกอบการปีนี้เติบโตอย่างโดดเด่น
โดยบล.คันทรี่ กรุ๊ป ยังคงแนะนำ “ซื้อ” โดยเฉพาะหุ้น KSL ให้ราคาพื้นฐานที่ 4 บาท